b'\n_START_ARTICLE_\nDant\xc5\xb3 implantai\n_START_PARAGRAPH_\nDant\xc5\xb3 implantas\xc2\xa0\xe2\x80\x93 nat\xc5\xabralios danties \xc5\xa1aknies pakaitalas, titaninis var\xc5\xbetelis, kuris chirurginiu b\xc5\xabdu \xc4\xafsukamas \xc4\xaf \xc5\xbeandikaul\xc4\xaf vietoje i\xc5\xa1kritusio ar pa\xc5\xa1alinto danties \xc5\xa1aknies. Implantai naudojami vienam, keliems ar visiems dantims atkurti. Yra daug b\xc5\xabd\xc5\xb3 atkurti danties vainik\xc4\x85, ta\xc4\x8diau tik implantai leid\xc5\xbeia atkurti vis\xc4\x85 dant\xc4\xaf\xc2\xa0\xe2\x80\x93 tiek \xc5\xa1akn\xc4\xaf, tiek vainik\xc4\x85. Jie laiko dirbtini\xc5\xb3 dant\xc5\xb3 vainik\xc4\x97l\xc4\xaf ar tilt\xc4\x85 taip, kaip \xc5\xa1aknys laiko dant\xc4\xaf savo vietoje. Dant\xc5\xb3 implantai padeda atkurti prarastus dantis ne\xc5\xa1lifuojant ir neapkraunant \xc5\xa1alia esan\xc4\x8di\xc5\xb3 dant\xc5\xb3. Implantas \xc4\xafsriegiamas \xc4\xaf \xc5\xbeandikaulio kaul\xc4\x85. Esant poreikiui prie jo tvirtinamas laikinas dantis ar dantys, kurie v\xc4\x97liau pakei\xc4\x8diami naujais nuolatiniais dantimis.\n_START_SECTION_\nDant\xc5\xb3 implant\xc5\xb3 atsiradimo istorija\n_START_PARAGRAPH_\n\xc5\xa0iuolaikini\xc5\xb3 titanini\xc5\xb3 dant\xc5\xb3 implant\xc5\xb3 i\xc5\xa1rad\xc4\x97ju laikomas \xc5\xa1ved\xc5\xb3 mokslininkas profesorius Per-Ingvar Br\xc3\xa5nemark. Pra\xc4\x97jusio am\xc5\xbeiaus \xc5\xa1e\xc5\xa1tajame de\xc5\xa1imtmetyje mokslininkas atrado, kad titanas, labai stiprus ir lengvas metalas, \xc4\xafsodintas \xc4\xaf nat\xc5\xabral\xc5\xb3 kaul\xc4\x85, gali tarnauti kaip pagrindas, kei\xc4\x8diant nat\xc5\xabralius dantis dirbtiniais. \xc5\xbdmogaus organizmas, paprastai atmetantis bet kokius svetimk\xc5\xabnius, priima titan\xc4\x85, ir \xc5\xa1is lengvai \xe2\x80\x9eadaptuojasi\xe2\x80\x9c \xc5\xbeandikaulyje. \xc5\xa0is fenomenas buvo pavadintas osteointegracija t.y \xe2\x80\x9ekaulo susijungimu\xe2\x80\x9c. Pirmuoju pasaulyje pacientu, kuriam 1965 metais profesorius Per-Ingvar Br\xc3\xa5nemark \xc4\xafd\xc4\x97jo implantus, tapo \xc5\xa1vedas G\xc3\xb6sta Larsson. Naujieji dantys jam tarnavo iki gyvenimo pabaigos, t.y daugiau nei 40 met\xc5\xb3 - G\xc3\xb6sta Larsson mir\xc4\x97 2006 metais._NEWLINE_Profesoriaus Per-Ingvaro Br\xc3\xb6nemarko garbei jo i\xc5\xa1rasta implantavimo sistema, kuri\xc4\x85 gamina dant\xc5\xb3 implant\xc5\xb3 gamintoja \xe2\x80\x9eNobel Biocare\xe2\x80\x9c, vadinama Br\xc3\xa5nemark System. Iki \xc5\xa1i\xc5\xb3 dien\xc5\xb3 ji i\xc5\xa1liko viena s\xc4\x97kmingiausi\xc5\xb3 i\xc5\xa1 pasaulyje egzistuojan\xc4\x8di\xc5\xb3 implantavimo sistem\xc5\xb3. 1982 metais Toronte vykusioje konferencijoje profesorius pristat\xc4\x97 savo mokslinius tyrimus \xe2\x80\x9eOsteointegracija klinikin\xc4\x97je odontologijoje\xe2\x80\x9d. \xc5\xa0ie tyrimai laikomi atskaitos ta\xc5\xa1ku, kuomet buvo pripa\xc5\xbeintas ir prad\xc4\x97tas dant\xc5\xb3 atk\xc5\xabrimui pla\xc4\x8diai taikyti dant\xc5\xb3 implantavimas. Tais pa\xc4\x8diais metais JAV maisto ir vaist\xc5\xb3 administracija patvirtino titano naudojim\xc4\x85 implantavimui Jungtin\xc4\x97se Amerikos Valstijose._NEWLINE_2012 metais osteointegracijos gimimo miestu vadinamame Geteborge buvo at\xc5\xa1v\xc4\x99stas 60 met\xc5\xb3 osteointegracijos ir 30 met\xc5\xb3 klini\xc5\xa1kai patvirtinto gydymo dant\xc5\xb3 implantais jubiliejus, renginyje dalyvavo pats i\xc5\xa1rad\xc4\x97jas Per-Ingvar Br\xc3\xa5nemark ir jo komanda.\n_START_SECTION_\nKuo skiriasi dant\xc5\xb3 implantai\n_START_PARAGRAPH_\n\xc5\xa0iuo met\xc5\xb3 pasaulyje yra parduodama apie 300 \xc4\xafvairi\xc5\xb3 dant\xc5\xb3 implant\xc5\xb3. Jie skiriasi tarpusavyje pagal savo kokyb\xc4\x99, patikimum\xc4\x85, ilgaam\xc5\xbei\xc5\xa1kum\xc4\x85 ir skirtingo gydymo laiko reikalaujan\xc4\x8dias bei pagal fizin\xc4\xaf ir emocin\xc4\xaf komforto lyg\xc4\xaf smarkiai besiskirian\xc4\x8dias implantavimo metodikas. Dant\xc5\xb3 implantavimo eiga ir s\xc4\x97km\xc4\x97 vis\xc5\xb3 pirma priklauso nuo to, kokie konkre\xc4\x8diai implantai naudojami ir kokias gydymo galimybes jie teikia. Vienas i\xc5\xa1 pagrindini\xc5\xb3 implant\xc5\xb3 kokyb\xc4\x99 apibr\xc4\x97\xc5\xbeian\xc4\x8di\xc5\xb3 rodikli\xc5\xb3\xc2\xa0\xe2\x80\x93 j\xc5\xb3 gamintojo teikiamos garantijos. Priklausomai nuo kompanijos kokybi\xc5\xa1kiems dant\xc5\xb3 implantams duodamos garantijos laikas gali svyruoti nuo 10 ir daugiau met\xc5\xb3. Pasaulyje pripa\xc5\xbeinti dant\xc5\xb3 implant\xc5\xb3 gamintojai savo gaminamiems dant\xc5\xb3 implantams suteikia viso gyvenimo garantij\xc4\x85.\n_START_SECTION_\nMomentinis implantavimas\n_START_PARAGRAPH_\nMomentinis implantavimas\xc2\xa0\xe2\x80\x93 tai galimyb\xc4\x97 \xc4\xafsodinti implant\xc4\x85 \xc4\xaf k\xc4\x85 tik pa\xc5\xa1alinto danties viet\xc4\x85. Implantas paprastai \xc4\xafdedamas per 10\xe2\x80\x9315 minu\xc4\x8di\xc5\xb3. Ant jo i\xc5\xa1 karto pritvirtinamas laikinas dantis ar dantys, po keli\xc5\xb3 m\xc4\x97nesi\xc5\xb3 jie pakei\xc4\x8diami nuolatiniais, nuo nat\xc5\xabrali\xc5\xb3 nesiskirian\xc4\x8diais, dantimis. Taip maksimaliai sutrumpinamas gydymo laikas, i\xc5\xa1vengiama si\xc5\xabli\xc5\xb3 ir papildom\xc5\xb3 chirurgini\xc5\xb3 intervencij\xc5\xb3.\n_START_SECTION_\nAll-on-4\n_START_PARAGRAPH_\n\xc5\xa0is metodas skirtas daugum\xc4\x85 arba visus dantis praradusiems  \xc5\xbemon\xc4\x97ms. Pilnam vieno \xc5\xbeandikaulio dant\xc5\xb3 atk\xc5\xabrimui, vietoje tradici\xc5\xa1kai dedam\xc5\xb3 6-8 dant\xc5\xb3 implant\xc5\xb3, naudojami tik 4, kuri\xc5\xb3 visi\xc5\xa1kai pakanka visiems vieno \xc5\xbeandikaulio dantims atkurti. Tai i\xc5\xa1 esm\xc4\x97s kei\xc4\x8dia gydymo eig\xc4\x85, trukm\xc4\x99 ir ka\xc5\xa1tus.  Daugum\xc4\x85 dant\xc5\xb3 prarad\xc4\x99 \xc5\xbemon\xc4\x97s  b\xc5\xabna prarad\xc4\x99 ne tik dantis, bet ir did\xc5\xbei\xc4\x85j\xc4\x85 dal\xc4\xaf \xc5\xbeandikaulio kaulo, tad norint \xc4\xafsodinti daugiau implant\xc5\xb3 neretai turi b\xc5\xabti atliekamos brangios, sud\xc4\x97tingos, pakankamai skausmingos, labiau rizikingos ir neretai ma\xc5\xbeiau patikimos kaulo priauginimo operacijos. All-on-4 leid\xc5\xbeia i\xc5\xa1vengti sud\xc4\x97ting\xc5\xb3 kaulo priauginimo proced\xc5\xabr\xc5\xb3, nes implantai sriegiami \xc4\xaf tas \xc5\xbeandikaulio vietas, kuriose prakti\xc5\xa1kai visada u\xc5\xbetenka kaulo. Vienos proced\xc5\xabros metu \xc4\xafsodinami 4 implantai ir pritvirtinami patog\xc5\xabs laikini arba tam tikrais atvejais nuolatiniai dant\xc5\xb3 protezai. Tokioms proced\xc5\xabroms visi\xc5\xa1kai pakanka vietinio nuskausminimo, tokio, kaip gydant dantis. Chirurgin\xc4\x97 intervencija minimali, tod\xc4\x97l pacientui neskauda, netinsta, nekraujuoja dantenos ir nereikia gerti antibiotik\xc5\xb3. Tuoj po proced\xc5\xabros pacientas gali gerti ir valgyti, \xc5\xa1ypsotis, gyventi pilnavert\xc4\xaf gyvenim\xc4\x85. Po keli\xc5\xb3 m\xc4\x97nesi\xc5\xb3 laikini dantys ant implant\xc5\xb3 pakei\xc4\x8diami nuolatiniais. D\xc4\x97l gydymo paprastumo prakti\xc5\xa1kai neegzistuoja nei am\xc5\xbeiaus, nei bendros paciento sveikatos b\xc5\xabkl\xc4\x97s apribojim\xc5\xb3._NEWLINE_All-on-4 metodik\xc4\x85 galima derinti su momentiniu implantavimu, kai nepatikimi dantys pakei\xc4\x8diami dant\xc5\xb3 implantais vienos proced\xc5\xabros metu.  _NEWLINE_Dant\xc5\xb3 protezai ant implant\xc5\xb3 atkuria 100 procent\xc5\xb3 kramtymo paj\xc4\x97gumo, visi\xc5\xa1kai netrukdo kalb\xc4\x97ti, netrikdo skonio jutimo, atrodo kaip nat\xc5\xabral\xc5\xabs dantys, yra lengvai pri\xc5\xbei\xc5\xabrimi ir ilgaam\xc5\xbeiai. Jie kur kas pa\xc5\xbeangesni, nei i\xc5\xa1imami protezai \xe2\x80\x93 plok\xc5\xa1tel\xc4\x97s. Protezo med\xc5\xbeiag\xc5\xb3 ir konstrukcijos pasirinkimas yra didelis. Nuo ekonomi\xc5\xa1k\xc5\xb3 pilnai plastikini\xc5\xb3 protez\xc5\xb3 iki auk\xc5\xa1\xc4\x8diausios kokyb\xc4\x97s bemetali\xc5\xb3 cirkonio keramikos tilt\xc5\xb3, atitinkan\xc4\x8di\xc5\xb3 auk\xc5\xa1\xc4\x8diausius estetinius ir funkcinius reikalavimus. Visos konstrukcijos yra unikalios tuo, kad numato nebrang\xc5\xb3 ir nesud\xc4\x97ting\xc4\x85 pataisym\xc4\x85 ateityje, jeigu kas nuskilt\xc5\xb3 ar sul\xc5\xab\xc5\xbet\xc5\xb3. Tokios konstrukcijos yra prisukamos prie implant\xc5\xb3, tad bet kada galima jas nuimti, pataisyti ir v\xc4\x97l pritvirtinti. _NEWLINE_All-on-4 gydymo dant\xc5\xb3 implantais koncepcij\xc4\x85 suk\xc5\xabr\xc4\x97, i\xc5\xa1tyr\xc4\x97 ir i\xc5\xa1populiarino vienas \xc5\xbeinomiausi\xc5\xb3 \xc5\xa1i\xc5\xb3 dien\xc5\xb3 pasaulio implantolog\xc5\xb3 portugalas medicinos moksl\xc5\xb3 daktaras gydytojas Paulo Malo. \xc5\xa0i bedan\xc4\x8di\xc5\xb3 gydymo koncepcija sukurta dar 1993 metais ir po i\xc5\xa1sami\xc5\xb3 klinikini\xc5\xb3 ir laboratorini\xc5\xb3 tyrim\xc5\xb3 prad\xc4\x97ta populiarinti visame pasaulyje. Visa eil\xc4\x97 mokslini\xc5\xb3 straipsni\xc5\xb3 patvirtina gerus klinikinius rezultatus ir ilgalaikius labai auk\xc5\xa1tus s\xc4\x97km\xc4\x97s rodiklius. Atoki\xc5\xb3j\xc5\xb3 tokio gydymo rezultat\xc5\xb3 moksliniai steb\xc4\x97jimai pasaulyje siekia daugiau nei 15 met\xc5\xb3, tad patvirtina, kad metodika All-on-4 pasiteisino tiek teori\xc5\xa1kai, tiek prakti\xc5\xa1kai. Lietuvoje \xc5\xa1\xc4\xaf dant\xc5\xb3 atk\xc5\xabrimo b\xc5\xabd\xc4\x85 pirmasis prad\xc4\x97jo taikyti gyd. Bronius Sidaravi\xc4\x8dius.\n_START_SECTION_\nBelopis implantavimas\n_START_PARAGRAPH_\nBelopis implantavimas \xe2\x80\x93 pa\xc5\xbeangi, minimaliai invazin\xc4\x97 implantavimo metodika, skirta tiems, kas savo dant\xc4\xaf ar dantis prarado jau prie\xc5\xa1 kur\xc4\xaf laik\xc4\x85. Implantavimo metu dantenose padaroma labai nedidel\xc4\x97 implanto diametr\xc4\x85 atitinkanti \xe2\x80\x9eskylut\xc4\x97\xe2\x80\x9c, proced\xc5\xabra atliekama nedarant pj\xc5\xabvio ir neatidengiant kaulo, t. y. i\xc5\xa1saugant mink\xc5\xa1tuosius audinius. Belopio implantavimo metodika labai sutrumpina gijimo laik\xc4\x85 ir apsaugo nuo nemaloni\xc5\xb3 fizini\xc5\xb3 poj\xc5\xab\xc4\x8di\xc5\xb3._NEWLINE_Taikant \xc5\xa1i\xc4\x85 metodik\xc4\x85 prarastiems dantims atkurti paprastai pakanka keli\xc5\xb3 vizit\xc5\xb3 pas odontolog\xc4\x85. Pirmojo vizito metu per 10\xe2\x80\x9315 minu\xc4\x8di\xc5\xb3 \xc4\xafdedamas implantas, ant jo u\xc5\xbededamas gra\xc5\xbeus, patogus laikinas dantis. Proced\xc5\xabra ir pooperacinis periodas visai neskausmingi, i\xc5\xa1kart po jos galima valgyti, gerti ir \xc5\xa1ypsotis. N\xc4\x97ra joki\xc5\xb3 sutinim\xc5\xb3 ar kit\xc5\xb3 nemaloni\xc5\xb3 poj\xc5\xab\xc4\x8di\xc5\xb3. Pacientui nereikia gerti antibiotik\xc5\xb3. Pra\xc4\x97jus ma\xc5\xbedaug 2-4 m\xc4\x97nesiams, sekan\xc4\x8dio gydymo etapo metu, ant implanto pritvirtinama keramin\xc4\x97 dant\xc5\xb3 kar\xc5\xabn\xc4\x97l\xc4\x97 ar tiltas. Nauji dantys atrodo ir funkcionuoja kaip savi.'